Foto: Hina

MINISTAR branitelja Predrag Matić kazao je danas kako se nada da će sastanak s braniteljima prosvjednicima u ponedjeljak proteći u demokratskoj i tolerantnoj atmosferi te da će biti otvoren za javnost.



"Nadam se da će to biti u demokratskoj i tolerantnoj atmosferi. Bit ćete nazočni i vi iz medija, i hvala Bogu da konačno budete, neka iznesu svoje argumente. Ja se nadam da neki argumenti posebnog animoziteta prema meni, odmah u startu neka znaju da oni ne mogu prevladati. Međutim, neka otvoreno pokažu koji su to propusti koje je radilo Ministarstvo branitelja ili ja osobno. Nakon toga ću prezentirati svoju stranu priče ili priču Ministarstva branitelja, mediji i hrvatska javnost će to vidjeti", kazao je Matić novinarima u Saboru, nakon svečane sjednice u povodu Dana sabora.

"Bojim se da će napustiti sastanak"



Dodao je, međutim, kako se boji scenarija u kojem bi branitelji prosvjednici iznijeli svoje argumente, a onda napustili sastanak. "Oni su već više puta pokazali, kada im se pružila prilika za dijalog, da nisu zadovoljni onim što bi htjeli čuti, oni napuštaju sastanak. Želio bih da ostanu do kraja sastanka. Ja ću strpljivo, a naravno i premijer, saslušati sve njihove argumente, a onda neka ostanu i neka saslušaju i argumente Ministarstva branitelja koje ću ja prezentirati, a onda neka hrvatska javnost sudi", poručio je Matić.



Naglasio je da ima sve pripremljeno te da je ovih dana "vrlo opušten, kao i proteklih sedam mjeseci i svih 3,5 godine".

"Hvala premijeru"



"Hvala premijeru na potpori koju mi daje, a ja ću pokazati što je Ministarstvo napravilo u 3,5 godine, pokazat će što je još moglo napraviti da nam nisu ovih sedam mjeseci snažno odmagali", ustvrdio je.



Na pitanje očekuje li da će nakon razgovora u ponedjeljak branitelji prekinuti prosvjed u Savskoj, odgovorio je kako se ništa drastično neće promijeniti.



"Stavovi Ministarstva su ti koji jesu, argumentirani su i potkrijepljeni. Nadam se da će i stavovi dijela branitelja koji sedam mjeseci prosvjeduju također biti argumentirani, a dalje su potezi na njima", rekao je Matić.



Ponovio je kako svatko ima pravo prosvjedovati i izraziti svoje nezadovoljstvo, "ali više na onaj način kakav je u Savskoj, nego što se pokazalo u zadnja dva dana ovdje, na Markovu trgu, gdje je eskalacija prijetila".

Tekst se nastavlja ispod oglasa

"Najteži invalid, radno nesposoban digne ogradu i baci je nekoliko metara"



"Vidjeli ste invalide, to su najteži invalidi kako oni vole reći, vidjeli ste kojom lakoćom oni bacaju one policijske pregrade. To su umirovljeni invalidi, radno nesposobni. Jeste li vidjeli kad digne onu pregradu i baci je nekoliko metara? Više je baci nego naš Kralj koliko može baciti, ali dobro, to je dio folklora, tako mora biti. Ja želim da u demokratskom i prijateljskom ozračju razmijenimo argumente, stavimo ih na stol, a onda neka sudi hrvatska javnost i svi drugi hrvatski branitelji, onih 490 i nešto tisuća koji ne sudjeluju u ovome", poručio je Matić.



Upitan što će učiniti ako branitelji u ponedjeljak još jednom zatraže njegovu smjenu, Matić je ponovio kako namjerava ostati ministrom do kraja mandata, a da nakon toga "nema teorije" da ponovo obnaša istu funkciju.

"Šatori ne mijenjaju"



Naglasio je kako vjeruje da će SDP ostati na vlasti i nakon parlamentarnih izbora te dodao kako "ne zna što će se braniteljima promijeniti ako na čelu ministarstva ne bude Fred Matić, nego Pero Perić".



"Za ovih 25 godina hrvatske demokracije šatori ne mijenjaju ministre pa ih neće moći ni sada promijeniti. Oni moraju shvatiti da je veća snaga u olovci i komadiću papira na izborima, kada se zaokruži. Tvrde da im daje potporu svih 500 tisuća branitelja. Svaki branitelj je danas oženjen, to je milijun ljudi. Svaki branitelj ima barem u prosjeku, jedno dijete, to je 1,5 milijuna ljudi. S milijun i pol glasova, vi imate dvotrećinsku većinu u Saboru, imate predsjednika države, imate predsjednika Vlade, Sabora, sve. Kad ste toliko snažni, izađite na izbore, kao što je rekao branitelj Filipi (Mario). Nek' osnuju stranku, pokušali su to već 500 puta, neće preći prag ni koliki je salinitet mora u Jadranu", uvjeren je Matić.



Da će se sastanak branitelja s premijerom i njegovim suradnicima odvijati pred očima javnosti, jučer je kazao i vođa prosvjeda Đuro Glogoški.



U Vladi, pak, kažu da se sastanak, što se njih tiče, može otvoriti za javnost te da će to ovisiti o dogovoru s braniteljima prosvjednicima, s kojima trebaju dogovoriti i tko će sve biti u izaslanstvu koje će u ponedjeljak doći na razgovor u Vladu.

> Bacanje ograde i događanja na Markovom trgu možete pogledati ovdje